A toz cels qui verrunt ces présentes letres, et orunt, je Huedes de Nevers, filz lou duc de Bergoigne, salut an Nostre-Seignor. Saichent tuit que come descorz fut dou guiage et dou bounaige des finaiges de Juilly et de Senevoi; je vuil et otroi que li guiage et li bounaiges des devans diz finaiges seent fait par les arbitres qui sunt aleu à ce faire: ce est à savor par mun seignor Symon de Noidant et par mun seignor Ytier de Bernon, chevaliers, et par l’abbé de Moloimes qui est eluez au pardessus, ou par autres que les parties eslirunt, se cil qui sunt desus nommé ne se pooient acorder, ou sil ne voloient ou ne pooient la chose délivrer; et ce qui sera fait de ceste chose je tein à fait et agréable; et por ce qui an sera fait vaille et teigne à toz jorz, je hai saalées ces présentes letres de mun séaul. Ce fu fait an l’an de Grâce Mº CCº CCVº, ou mois de juignot.